ÓRAVÁZLAT   
Tanár: Arató Dóra
Csoport: 2.
Tantárgy: Kommunikáció (Koncentráció: Ábrázolás, Zene, Környezet, Önkiszolgálás, Játék)
Óratípus: Új ismereteket feldolgozó óra
Anyag: A „Szitakötő” tavaszi számából a Háztűznéző című mesének a feldolgozása (Laczik-Pintér Edit).
Célja: szókincsbővítés, szóbeli kifejezőkészség, megfigyelőkészség, emlékezet, hallási figyelem, finommotorika fejlesztése, színek gyakorlása, társak iránti pozitív érzelmek erősítése, erkölcsi érzék fejlesztése, udvariassági szabályok gyakorlása. 
Módszerek: bemutatás, szemléltetés, magyarázat, gyakorlás, motiváció, játék, beszélgetés
Eszközök: mágneses tábla, szemléltető képek, papír, zsírkréta, tücsök,  laptop (pen-drive), szalvéta, poharak, tányérok, kalács, tea
                                       
                                                                        Az óra menete
BEVEZETŐ
Motiváció, célkitűzés:
„ Van a csoportunknak egy kis állata, egy rovar, itt lakik a befőttesüvegben. Milyen állat?” ( Tücsök).
„Mit eszik?” ( Gyümölcsöt, levelet).
„Milyen hangot ad ki?” ( Ciripel).
„A mai foglalkozáson mesélni fogok. Elvarázsolom a tücskünket mesebeli tücsökké: csiribú- csiribá hókusz pókusz stb., változz át Tücsök Tódorrá!” Róla szól a mai mesénk.
FŐ RÉSZ
1.	A mese bemutatása szemléltető képek, mágneses tábla, hangfelvétel segítségével:
Hol volt, hol nem volt, volt egyszer egy híres hegedűművész, Tódornak hívták. Egy este bánatosan ücsörgött a csillagos ég alatt, és nagyokat sóhajtozott, mert nem jött álom a szemére:
„Jaj, de szomorú vagyok, mert nincsen barátom! Olyan magányosnak érzem magam!”
Elhatározta, hogy másnap korán útnak indul, hogy barátot szerezzen.
Reggel olyan izgatott volt, hogy még reggelizni is elfelejtett. Ment mendegélt, és nagyokat korgott a gyomra. Egyszer csak észrevett egy barna kis házikót. Vajon ki lakik itt? Bekopogott. Egy lepke jött ki a házból.
 „ Hát Te? Ki vagy?”- kérdezte a lepke.
„ Szervusz! Tódornak hívnak. Barátot keresek. Beszélgetsz velem?”Megkínálnál egy kis ennivalóval? Ma még semmit se ettem.
„ Kotródj innen, te csavargó!”- válaszolta a lepke, és bement a házába.
Tódor szomorúan kullogott tovább. Már erősen mardosta a gyomrát az éhség. Nemsokára megpillantott egy piros kis házat. Vajon ki lakik itt? Bekopogott. Egy hangya jött elő. Őt is udvariasan köszöntötte:
„ Szervusz! Tódornak hívnak. Nagyon elfáradtam a hosszú vándorutamon. Leülhetnék nálad egy kicsit? „
„ Mit képzelsz, befogadok egy idegent?”- rivallt rá a hangya, és köszönés nélkül otthagyta.
A következő, sárga házban a darázs lakott. Tódor ide is bekopogtatott. Udvariasan bemutatkozott, és így szólt: 
„Ma még semmit sem ettem, nagyon éhes vagyok. Megkínálnál egy kis ennivalóval? „
„Na tessék! Megint egy naplopó tücsök! „- válaszolta a darázs, és nagyot suhintott rá a szárnyával.
Bánatosan vándorolt tovább Tódor. Már olyan fáradt és éhes volt, hogy jottányi ereje sem maradt. Leült egy levélre, elővette a hegedűjét, és egy bús dallamot kezdett játszani (hangfelvételről hegedűszó).
„ Ki játszik ilyen csodálatosan a hegedűjén? „- szólalt meg a házikójából kikukucskáló futrinka bogár.
„ Tódor vagyok. Remélem, nem zavartalak meg a játékommal!”- aggódott a tücsök. 
„ Dehogy is! Gyönyörűen játszol, de miért vagy ilyen szomorú?”- kérdezte a bogár.
 „Azért vagyok szomorú, mert nincsen barátom. Nagyon fáradt és éhes is vagyok” -válaszolta Tódor.
„Gyere be! Pihenj nálam, adok enni, aztán beszélgetünk és hegedülsz nekem! „- hívta a bogár.
„ Nagyon szépen köszönöm a meghívást! Úgy örülök, hogy végre barátra leltem!” –szólt a tücsök!
Nemsokára vidám hegedűszó hallatszott ki a házikóból ( hangfelvételről  hegedűszó )
2.	A mese feldolgozása
Közösen elmeséljük a mesét. Aki tudja a kérdésre a választ, az kijöhet a táblához, kiteheti a képet.
 Ki a mese főszereplője? Mi a neve? Hol ücsörgött Tódor? ( Milyen napszak volt?) 
Miért nem tudott aludni? Miért volt bánatos?
Miért  indult el reggel? Mit felejtett el?
Milyen színű házba kopogtatott be először? Ki lakott ott? 
Mit mondott neki Tódor? Beengedte a lepke? Hogyan viselkedett vele a lepke?
Kihez ment legközelebb? Milyen színű házban lakott? Hogyan fogadta a hangya?
Ki lakott a következő házban? Mit mondott neki a tücsök? Megkínálta a darázs ennivalóval? Mit csinált a darázs?
Mihez fogott bánatában Tódor?
Milyen hangulatú dallamot játszott? ( képpel  jelöljük a táblán)
Ki szólította meg? Mit mondott neki a bogár? Hogyan válaszolt neki Tódor?
Talált barátot végül Tódor? 
Milyen hegedűszó hallatszott ki végül a házból?( képpel  jelöljük)
               3.Beszélgetés
Kinek van barátja?
Milyen barátot szeretnénk?
Kihez hasonlítson a mese szereplői közül a barátunk? 
Pozitív illetve negatív tulajdonságok megbeszélése képek segítségével.
Lepke, Hangya, Darázs: irigy, barátságtalan, udvariatlan, szívtelen, utálatos, durva, verekedős stb.
Bogár : jószívű, kedves, barátságos, udvarias stb.
Tücsök: udvarias, kedves, barátságos stb.

3.Tücsköt ábrázoló kép színezése
Színek megnevezése
4.Szerepjáték
„Vendégséget rendezünk a barátainknak. Meghívjuk őket uzsonnára”.
Szerepek kiosztása: vendéglátók, vendégek . Udvariassági szokások megbeszélése.( Köszönés, kínálás, megköszönés stb.)
„ Evés után még táncolunk egyet, bulizunk vidám hegedűszóra”.
BEFEJEZÉS
Értékelés- ki, hogyan dolgozott miben volt ügyes a foglalkozáson?